Document ID: 32002D0143

Απόφαση της Επιτροπής
της 18ης Ιουλίου 2001
σχετικά με την κρατική ενίσχυση την οποία σκοπεύει να χορηγήσει η Γερμανία στην εταιρεία Automobilmanufaktur Dresden GmbH
[κοινοποιηθείσα υπό τον αριθμό Ε(2001) 2348]
(Το κείμενο στη γερμανική γλώσσα είναι το μόνο αυθεντικό)
(Κείμενο που παρουσιάζει ενδιαφέρον για τον ΕΟΧ)
(2002/143/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 88 παράγραφος 2 πρώτο εδάφιο,
τη συμφωνία για τον Ευρωπαϊκό Οικονομικό Χώρο, και ιδίως το άρθρο 62 παράγραφος 1 στοιχείο α),
Έχοντας καλέσει τους ενδιαφερομένους να υποβάλουν τις παρατηρήσεις τους σύμφωνα με τα προαναφερθέντα άρθρα(1),
Εκτιμώντας τα ακόλουθα:
I. Η ΔΙΑΔΙΚΑΣΙΑ
(1) Έπειτα από σύσκεψη που πραγματοποιήθηκε στις 8 Ιουλίου 1999, η Γερμανία κοινοποίησε με επιστολή της 5ης Ιουλίου 1999, η παραλαβή της οποίας καταχωρήθηκε στις 9 Ιουλίου 1999, την πρόθεσή της να χορηγήσει ενίσχυση για την υλοποίηση επενδυτικού σχεδίου της εταιρείας Automobilmanufaktur Dresden GmbH (στο εξής "AMD"), η οποία είναι κατά πλήρη κυριότητα θυγατρική της Volkswagen AG (στο εξής "VW").
(2) Η Επιτροπή, με επιστολή της 3ης Αυγούστου 1999, απηύθυνε ορισμένα πρόσθετα ερωτήματα στη Γερμανία. Η Γερμανία αρχικά ζήτησε παράταση της προθεσμίας που της είχε ταχθεί για να απαντήσει στην επιστολή αυτή και παρέσχε πράγματι μερικώς την απάντησή της με επιστολή της 5ης Οκτωβρίου 1999 (κοινοποιηθείσα στις 6 Οκτωβρίου 1999). Η Επιτροπή έλαβε θέση επί της απάντησης της Γερμανίας με επιστολή της 21ης Οκτωβρίου 1999. Με επιστολή της 17ης Νοεμβρίου 1999 (που καταχωρήθηκε στις 18 Νοεμβρίου 1999) η Γερμανία παρέσχε συμπληρωματικές πληροφορίες για την υπόθεση.
(3) Η Επιτροπή, με επιστολή της 3ης Φεβρουαρίου 2000, γνωστοποίησε στη Γερμανία την απόφασή της να κινήσει, σε σχέση με την επίμαχη ενίσχυση, τη διαδικασία που προβλέπεται στο άρθρο 88 παράγραφος 2 της συνθήκης ΕΚ. Οι αιτιάσεις της σχετίζονται με τον ισχυρισμό της Γερμανίας ότι είναι εν προκειμένω εφαρμοστέα η εξαίρεση του άρθρου 87 παράγραφος 2 στοιχείο γ) της συνθήκης ΕΚ, με το γεγονός ότι η επένδυση δεν συνδέεται με συγκεκριμένη τοποθεσία, με ορισμένες παραδοχές στις οποίες βασιζόταν η ανάλυση κόστους-οφέλους που είχε υποβάλει η Γερμανία και οι οποίες προδήλως δεν συμβάδιζαν με την πρακτική της Επιτροπής, καθώς και με το κοινοποιηθέν ύψος και την κοινοποιηθείσα ένταση της ενίσχυσης.
(4) Η απόφαση της Επιτροπής να κινήσει τη διαδικασία δημοσιεύτηκε στην Επίσημη Εφημερίδα των Ευρωπαϊκών Κοινοτήτων(2). Η Επιτροπή κάλεσε τα ενδιαφερόμενα μέρη να υποβάλουν τις παρατηρήσεις τους σχετικά με την υπό εξέταση ενίσχυση.
(5) Η Επιτροπή δεν έλαβε καμία παρατήρηση από πλευράς ενδιαφερομένων.
(6) Με επιστολή της 3ης Απριλίου 2000 (που καταχωρήθηκε στις 4 Απριλίου 2000) η Γερμανία εξεφράσθη επί της κίνησης της εξεταστικής διαδικασίας. Η Επιτροπή, με επιστολή της 13ης Σεπτεμβρίου 2000, ζήτησε από τη Γερμανία διευκρινίσεις για την υπόθεση. Ακολούθησε επιτόπιος έλεγχος στις 28 και 29 Νοεμβρίου 2000, ενώ στις 22 Δεκεμβρίου 2000 η Επιτροπή έστειλε σχετική υπενθύμιση. Ακολούθως, η Γερμανία ζήτησε παράταση της προθεσμίας που είχε ταχθεί για την παροχή της απάντησής της (17 Ιανουαρίου 2001), αίτημα που η Επιτροπή έκανε δεκτό στις 23 Ιανουαρίου 2001. Τέλος, η Γερμανία διαβίβασε συμπληρωματικά στοιχεία για την υπόθεση με επιστολή της 2ας Φεβρουαρίου 2001 (που καταχωρήθηκε στις 7 Φεβρουαρίου 2001).
II. ΛΕΠΤΟΜΕΡΗΣ ΠΕΡΙΓΡΑΦΗ ΤΗΣ ΕΝΙΣΧΥΣΗΣ
(7) Η VW δραστηριοποιείται στον κλάδο της αυτοκινητοβιομηχανίας και πωλεί επιβατικά αυτοκίνητα τα οποία φέρουν κάποιο από τα τέσσερα κύρια εμπορικά σήματα της εταιρείας (Volkswagen, Audi, Seat και Skoda). Στον χώρο της Κοινότητας και στις χώρες της κεντρικής και ανατολικής Ευρώπης, η VW εκμεταλλεύεται εργοστάσια στη Γερμανία, το Βέλγιο, την Ισπανία, την Πορτογαλία, τη Σλοβακία, την Ουγγαρία και την Τσεχική Δημοκρατία. Η επιχείρηση έχει αποφασίσει να ξεκινήσει την παραγωγή ενός εντελώς νέου μοντέλου, το οποίο θα φέρει το εμπορικό σήμα Volkswagen και θα ανταγωνίζεται τα μοντέλα Audi A8, Mercedes S-Klasse, BMW 7-Serie και Jaguar (Limousine).
(8) Αποδέκτρια της υπό εξέταση ενίσχυσης είναι η AMD. Η VW έχει αναπτύξει μια έννοια η οποία είναι γνωστή με την ονομασία "gläserne Manufaktur" (δηλαδή "διαφανές εργοστάσιο") και η οποία επιτρέπει στον πελάτη να παρατηρήσει με τα ίδια του τα μάτια στη μονάδα παραγωγής την τελική συναρμολόγηση του αυτοκινήτου του από άκρως εξειδικευμένο προσωπικό. Το εργοστάσιο συναρμολόγησης προβλέπεται να δημιουργηθεί σε μια πόλη η οποία χαρακτηρίζεται από έναν συνδυασμό τεχνικής, παράδοσης και πολιτισμού. Η Γερμανία ανακοίνωσε ότι η VW, έπειτα από συγκριτική αξιολόγηση διαφόρων υποψήφιων τοποθεσιών, αποφάσισε να δημιουργήσει το "διαφανές εργοστάσιο" στη Δρέσδη.
(9) Η επένδυση θα πραγματοποιηθεί σε περισσότερους τόπους. Οι επενδύσεις για την κατασκευή των αμαξωμάτων και τη βαφή των αυτοκινήτων θα πραγματοποιηθούν στον ποταμό Μοζέλα, σε ένα εργοστάσιο που κάποτε λειτουργούσε αλλά έχει εν τω μεταξύ εγκαταλειφθεί, κοντά στο υφιστάμενο εν λειτουργία εργοστάσιο της VW. Ένα ενδιάμεσο αποθηκευτικό κέντρο προβλέπεται να κατασκευασθεί στην Dresden-Friedrichstadt, ενώ το "διάφανο εργοστάσιο", όπου και θα γίνεται η συναρμολόγηση, πρόκειται να δημιουργηθεί κοντά στο ιστορικό κέντρο της Δρέσδης, στην Straßburger Platz. Η Γερμανία κοινοποίησε το σύνολο των επενδύσεων ως εντελώς νέο σχέδιο ("greenfield") κατά την έννοια της ανακοίνωσης της Επιτροπής "Κοινοτικό πλαίσιο για τις κρατικές ενισχύσεις προς την αυτοκινητοβιομηχανία" (στο εξής "το πλαίσιο για τις ενισχύσεις στην αυτοκινητοβιομηχανία")(3) και εδήλωσε ότι το συγκεκριμένο επενδυτικό σχέδιο δεν συνεπάγεται την υλοποίηση γενικού σχεδίου κατά την έννοια του σημείου 2.1 στοιχείο ε) του κοινοτικού πλαισίου για τις ενισχύσεις στην αυτοκινητοβιομηχανία.
(10) Κατά τη Γερμανία, το επενδυτικό σχέδιο θα μπορούσε να υλοποιηθεί και σε κάποιον άλλο εναλλακτικό τόπο, και συγκεκριμένα στην Πράγα και στο υφιστάμενο εργοστάσιο του ομίλου VW στο Κβασινί της Τσεχικής Δημοκρατίας. Μετά την ολοκλήρωση του σχεδίου, η ικανότητα συναρμολόγησης στη Δρέσδη θα ανέρχεται σε 37500 μονάδες ετησίως. Κατά τη Γερμανία, το προσωπικό της AMD θα αυξηθεί συνολικά κατά 2000 νέους εργαζόμενους περίπου.
(11) Σύμφωνα με την αρχική κοινοποίηση της 5ης Ιουλίου 1999, η σχεδιαζόμενη ενίσχυση είναι ύψους 194 εκατ. γερμανικών μάρκων (DEM) (καθαρή παρούσα αξία: 174 εκατ. DEM), ενώ η ένταση της ενίσχυσης είναι 13,42 %. Με βάση την ανάλυση κόστους-οφέλους που περιλαμβάνει η κοινοποίηση, το γεωγραφικό μειονέκτημα του Μοζέλα και της Δρέσδης σε σύγκριση με τις εναλλακτικές τοποθεσίες της Τσεχικής Δημοκρατίας ισοδυναμεί αριθμητικά με 37,1 %. Με βάση τις συμπληρωματικές πληροφορίες που η Γερμανία παρέσχε στις 5 Οκτωβρίου 1999, το μεν γεωγραφικό μειονέκτημα του Μοζέλα έναντι του Κβασινί είναι της τάξεως του 180,4 %, το δε μειονέκτημα της Δρέσδης έναντι της Πράγας δεν ξεπερνά το 19,7 %.
(12) Μετά την κίνηση της εξεταστικής διαδικασίας, η Γερμανία υπέβαλε επικαιροποιημένα αριθμητικά δεδομένα σχετικά με τη σχεδιαζόμενη ενίσχυση και αναθεώρησε τα δεδομένα της ανάλυσης κόστους-οφέλους. Βάσει των νέων στοιχείων, το γεωγραφικό μειονέκτημα του Μοζέλα έναντι του Κβασινί και της Δρέσδης έναντι της Πράγας ισοδυναμεί με 35,2 και 21,8 %, αντιστοίχως. Η περιφερειακή ενίσχυση ύψους 190,5 εκατ. DEM περίπου (καθαρή παρούσα αξία: 171 εκατ. DEM) προβλέπεται να χορηγηθεί στην AMD επί τη βάσει των εγκεκριμένων γερμανικών καθεστώτων κρατικών ενισχύσεων με την ονομασία "Gemeinschaftsaufgabe Verbesserung der regionalen Wirtschaftsstruktur (GA)-27. Rahmenplan" (27ο πρόγραμμα-πλαίσιο για το κοινό καθεστώς της ομοσπονδιακής κυβέρνησης και των ομόσπονδων κρατιδίων με σκοπό τη βελτίωση των περιφερειακών οικονομικών δομών) και "Investitionszulagengesetz 1999" (νόμος περί επιχορηγήσεων για επενδύσεις). Η καταβολή της ενίσχυσης σε βάθος χρόνου θα γίνει τμηματικά και ανάλογα με την πρόοδο του επενδυτικού σχεδίου.
(13) Ο Μοζέλας βρίσκεται σε μια περιφέρεια η οποία είναι επιλέξιμη για την παροχή κρατικών ενισχύσεων κατά την έννοια του άρθρου 87 παράγραφος 3 στοιχείο α) της συνθήκης ΕΚ και στην οποία επιτρέπεται η παροχή ενισχύσεων περιφερειακού χαρακτήρα με ακαθάριστο ισοδύναμο επιχορήγησης όχι μεγαλύτερο του 35 %. Οι δύο τοποθεσίες στη Δρέσδη βρίσκονται ομοίως σε μια περιφέρεια η οποία είναι επιλέξιμη για την παροχή κρατικών ενισχύσεων κατά την έννοια του άρθρου 87 παράγραφος 3 στοιχείο α) της συνθήκης ΕΚ, για την οποία όμως προβλέπεται χαμηλότερη μέγιστη τιμή (28 %) για το ακαθάριστο ισοδύναμο επιχορήγησης των περιφερειακών ενισχύσεων προς μεγάλες επιχειρήσεις. Η Γερμανία διατείνεται ότι η υπό εξέταση ενίσχυση είναι επίσης συμβιβάσιμη με την κοινή αγορά βάσει του άρθρου 87 παράγραφος 2 στοιχείο γ) της συνθήκης ΕΚ, που προνοεί ότι συμβιβάζονται με την κοινή αγορά οι ενισχύσεις προς την οικονομία ορισμένων περιοχών της Ομοσπονδιακής Δημοκρατίας της Γερμανίας οι οποίες θίγονται από τη διαίρεση της Γερμανίας, κατά το μέτρο που είναι αναγκαίες για την αντιστάθμιση των οικονομικών μειονεκτημάτων που προκαλούνται από τη διαίρεση αυτή.
III. ΠΑΡΑΤΗΡΗΣΕΙΣ ΤΗΣ ΓΕΡΜΑΝΙΑΣ
(14) Με επιστολή της 3ης Απριλίου 2001, η Γερμανία υπέβαλε παρατηρήσεις σχετικά με την κίνηση της εξεταστικής διαδικασίας, τις οποίες η ίδια θεωρούσε επαρκείς για να είναι σε θέση η Επιτροπή να ολοκληρώσει την αξιολόγηση της υπόθεσης.
(15) Η Γερμανία εξήγησε λεπτομερέστερα τους όρους υπό τους οποίους πουλήθηκε από τον Δήμο της Δρέσδης στην εταιρεία AMD το οικόπεδο στο οποίο ανεγείρεται το εργοστάσιο στη Δρέσδη και υπέβαλε πρόσθετα σχετικά έγγραφα, όπως είναι η σχετική σύμβαση πώλησης (αποσπάσματα) και η συμφωνία περί της εφαρμογής της σύμβασης πώλησης.
(16) Αναφορικά με το ζήτημα της εφαρμογής της εξαίρεσης που προβλέπεται στο άρθρο 87 παράγραφος 2 στοιχείο γ) της συνθήκης ΕΚ, η Γερμανία επανέλαβε ότι κατά την άποψή της η συγκεκριμένη διάταξη είναι εφαρμοστέα στην παρούσα περίπτωση.
(17) Για το θέμα της χωροταξικής ευελιξίας του σχεδίου, η Γερμανία παρέσχε πρόσθετα πληροφοριακά στοιχεία και δήλωσε ότι η παραγωγή του μοντέλου στην Τσεχική Δημοκρατία αποτελεί εξίσου πρόσφορη και βιώσιμη εναλλακτική λύση. Σε ό,τι αφορά την ιδέα στην οποία στηρίζεται το μάρκετινγκ του προϊόντος, δηλαδή στη δυνατότητα που παρέχεται στον πελάτη όχι μόνο να παρακολουθήσει τη συναρμολόγηση του αυτοκινήτου που έχει παραγγείλει αλλά να επισκεφθεί και την πόλη όπου βρίσκεται το εργοστάσιο, και οι δύο υποψήφιες πόλεις (Πράγα και Δρέσδη) είναι, κατά τη Γερμανία, εξίσου ελκυστικές από πολιτιστική και τουριστική άποψη. Πέραν αυτού, υποστηρίζεται ότι η VW θεωρεί κατά βάση ότι η χωροθέτηση της μονάδας παραγωγής δεν πρόκειται να έχει συνέπειες για τις πωλήσεις. Η επιλογή του τόπου παραγωγής έχει μειωμένη σημασία και για τον πρόσθετο λόγο ότι η επιχείρηση έχει επιτύχει να αντικαταστήσει το κύρος που πηγάζει από τον τόπο παραγωγής από το κύρος που απορρέει από το συγκεκριμένο εμπορικό σήμα ("Made by Volkswagen"). Ωστόσο, ακόμη και αν προκύψει κάποιος κίνδυνος για τις πωλήσεις εξαιτίας της υπόληψης του προϊόντος, ο κίνδυνος αυτός θα εξουδετερωθεί με αύξηση της δαπάνης στον τομέα του μάρκετινγκ. Σε ό,τι αφορά την ποιότητα της παραγωγής, τονίζεται ότι η "αντικειμενική" ποιότητα παραγωγής σε όλες τις μονάδες παραγωγής της VW είναι η ίδια. Η "υποκειμενική" αντίληψη για την ποιότητα των αυτοκινήτων τα οποία η VW κατασκευάζει, επί παραδείγματι, στην Τσεχική Δημοκρατία με το εμπορικό σήμα Skoda έχει ήδη φθάσει στο επίπεδο που ισχύει για τα υπόλοιπα εμπορικά σήματα των προϊόντων του ομίλου VW. Ακόμη, μνημονεύεται το γεγονός ότι το μοντέλο TT της Audi παράγεται ήδη στην Ουγγαρία, ενώ το μοντέλο Boxster της Porsche συναρμολογείται στη Φινλανδία.
(18) Σε σχέση με τον χαρακτήρα του επενδυτικού σχεδίου, η Γερμανία υποστηρίζει ότι η ίδια θεωρεί ως νέες όλες τις επενδύσεις στον Μοζέλα και στη Δρέσδη. Αρκετά από τα στοιχεία που ελήφθησαν υπόψη στην ανάλυση κόστους-οφέλους για τον υπολογισμό του γεωγραφικού μειονεκτήματος αναπροσαρμόστηκαν και αποτιμήθηκαν σε αριθμητικά μεγέθη (π.χ. υλικοί και άυλοι κίνδυνοι/παράγοντες).
(19) Τέλος, η Γερμανία υποστηρίζει ότι η πρόσθετη ικανότητα παραγωγής του μοντέλου D1, το οποίο ανήκει σε ανώτερη κατηγορία οχημάτων, ισούται με 37500 μονάδες ετησίως. Στην πράξη, δεν είναι δυνατό να θεωρήσει κανείς ότι υφίσταται πλήρης εναλλαξιμότητα μεταξύ όλων των οχημάτων που παράγει η VW. Κατά τη Γερμανία πάντα, στο συγκεκριμένο τμήμα της αγοράς υπάρχουν προς το παρόν τέσσερα μοντέλα άλλων έγκριτων κατασκευαστών (BMW 7 Serie, Mercedes S-Klasse, Audi A8, Jaguar), καθώς επίσης ορισμένα άλλα μοντέλα με μικρότερα μερίδια αγοράς (π.χ. Toyota Lexus). Κατά συνέπεια, η έναρξη παραγωγής του μοντέλου D1 θα ενίσχυε τον ανταγωνισμό στο συγκεκριμένο τμήμα της αγοράς, γεγονός που θα ασκούσε θετική επίδραση. Η Γερμανία αξιολογεί ως περιορισμένης σημασίας τις συνέπειες του υπό εξέταση σχεδίου για την ικανότητα παραγωγής κατά την έννοια του πλαισίου για τις ενισχύσεις στην αυτοκινητοβιομηχανία.
(20) Μετά τους επιτόπιους ελέγχους που η Επιτροπή πραγματοποίησε στις 28 και 29 Νοεμβρίου 2000, η Γερμανία προσκόμισε ορισμένα πρόσθετα πληροφοριακά στοιχεία με επιστολή της 2ας Φεβρουαρίου 2001. Τα στοιχεία αυτά περιελάμβαναν αυτοτελείς και αναθεωρημένες αναλύσεις κόστους-οφέλους για τις μονάδες της Δρέσδης και του Μοζέλα. Πέραν αυτού, η Γερμανία ανέλυσε διεξοδικότερα αρκετές από τις επισημάνσεις που η Επιτροπή διατύπωσε κατά την κίνηση της διαδικασίας. Προσκομίστηκαν επίσης κάποια επιπλέον έγγραφα τα οποία μαρτυρούν την πρόθεση διερεύνησης των χαρακτηριστικών των διαφόρων τοποθεσιών, καθώς και επικαιροποιημένα αριθμητικά δεδομένα για το κόστος της επένδυσης, τα έξοδα λειτουργίας και το ύψος των ενισχύσεων. Από την αναθεωρημένη ανάλυση κόστους-οφέλους προκύπτει ότι το γεωγραφικό μειονέκτημα της Δρέσδης και του Μοζέλα ισοδυναμεί με 21,8 και 35,2 %, αντιστοίχως.
IV. ΑΞΙΟΛΟΓΗΣΗ ΤΗΣ ΕΝΙΣΧΥΣΗΣ
(21) Το μέτρο ενίσχυσης υπέρ της AMD που κοινοποιήθηκε από τη Γερμανία αποτελεί κρατική ενίσχυση κατά την έννοια του άρθρου 87 παράγραφος 1 της συνθήκης ΕΚ. Χρηματοδοτείται από το κράτος ή με κρατικούς πόρους. Πέραν αυτού, η ενίσχυση αυτή υπάρχει κίνδυνος να νοθεύσει τον ανταγωνισμό στην Κοινότητα λόγω του ότι αντιπροσωπεύει σημαντικό μέρος του κόστους χρηματοδότησης του επενδυτικού σχεδίου και διότι προσκομίζει ένα όφελος στην AMD έναντι των ανταγωνιστών της. Τέλος, στον κλάδο της αυτοκινητοβιομηχανίας πραγματοποιείται μεγάλος όγκος συναλλαγών μεταξύ των κρατών μελών.
(22) Η υπό εξέταση ενίσχυση προορίζεται για μια επιχείρηση που κατασκευάζει και συναρμολογεί αυτοκίνητα οχήματα. Κατά συνέπεια, η εν λόγω επιχείρηση ανήκει στον κλάδο της αυτοκινητοβιομηχανίας κατά την έννοια του πλαισίου για τις ενισχύσεις στην αυτοκινητοβιομηχανία.
(23) Η ενίσχυση προβλέπεται να χορηγηθεί κατ' εφαρμογή δύο γερμανικών καθεστώτων ενισχύσεων τα οποία έχουν λάβει την έγκριση της Επιτροπής ("27ο πρόγραμμα-πλαίσιο για το κοινό καθεστώς της ομοσπονδιακής κυβέρνησης και των ομόσπονδων κρατιδίων με σκοπό τη βελτίωση των περιφερειακών οικονομικών δομών" και "Νόμος περί επιχορηγήσεων για επενδύσεις").
(24) Σύμφωνα με το πλαίσιο για τις ενισχύσεις στην αυτοκινητοβιομηχανία, οι ενισχύσεις που σκοπεύουν να χορηγήσουν οι κρατικές αρχές στο πλαίσιο εγκεκριμένων καθεστώτων ενισχύσεων για την υλοποίηση μεμονωμένου σχεδίου μιας επιχείρησης που δραστηριοποιείται στον κλάδο της αυτοκινητοβιομηχανίας πρέπει, σύμφωνα με το άρθρο 88 παράγραφος 3 της συνθήκης ΕΚ, να κοινοποιηθούν, εφόσον διαπιστώνεται υπέρβαση κάποιου από τα παρακάτω δύο ανώτατα όρια: α) το συνολικό κόστος του σχεδίου ανέρχεται σε 50 εκατ. ευρώ ή β) το συνολικό ακαθάριστο ποσό όλων των ενισχύσεων που προέρχονται από κρατικούς πόρους ή χορηγούνται στο πλαίσιο χρηματοδοτικών μέσων της Κοινότητας ισούται με 5 εκατ. ευρώ.
(25) Τόσο το συνολικό κόστος του σχεδίου όσο και το ύψος της ενίσχυσης υπερβαίνουν τις μέγιστες τιμές που καθιστούν υποχρεωτική την κοινοποίηση. Η Γερμανία προέβη στην κοινοποίηση της ενίσχυσης που σκοπεύει να χορηγήσει στην AMD και συνεπώς τήρησε τις υποχρεώσεις τις οποίες υπείχε σύμφωνα με το άρθρο 88 παράγραφος 3 της συνθήκης ΕΚ.
(26) Στο άρθρο 87 παράγραφος 2 της συνθήκης ΕΚ προσδιορίζονται ορισμένες κατηγορίες ενισχύσεων οι οποίες είναι συμβιβάσιμες με την κοινή αγορά. Η Γερμανία επικαλείται την εξαίρεση που προβλέπεται στο άρθρο 87 παράγραφος 2 στοιχείο γ), σύμφωνα με την οποία συμβιβάζονται με την κοινή αγορά οι ενισχύσεις προς την οικονομία ορισμένων περιοχών της Ομοσπονδιακής Δημοκρατίας της Γερμανίας οι οποίες θίγονται από τη διαίρεση της Γερμανίας, κατά το μέτρο που είναι αναγκαίες για την αντιστάθμιση των οικονομικών μειονεκτημάτων που προκαλούνται από τη διαίρεση αυτή. Με βάση πάγια νομολογία(4), η έκφραση "διαίρεση της Γερμανίας" αναφέρεται ιστορικά στη χάραξη της διαχωριστικής γραμμής μεταξύ των δύο τομέων κατοχής το έτος 1948. Ως εκ τούτου, με τη φράση "οικονομικά μειονεκτήματα που προκαλούνται από τη διαίρεση αυτή" νοούνται μόνον εκείνα τα οικονομικά μειονεκτήματα τα οποία προέκυψαν σε ορισμένες περιοχές της Γερμανίας λόγω της απομόνωσής τους συνεπεία της όρθωσης της υλικής διαχωριστικής γραμμής μεταξύ των δύο τομέων, π.χ. εξαιτίας του κλεισίματος των οδών επικοινωνίας ή της απώλειας αγορών συνεπεία της κατάρρευσης των εμπορικών σχέσεων μεταξύ των δύο τμημάτων της Γερμανίας. Η Γερμανία δεν έχει αποδείξει ότι η ενίσχυση είναι αναγκαία για την αντιστάθμιση ενός τέτοιου οικονομικού μειονεκτήματος το οποίο έχει προκληθεί από τη διαίρεση της Γερμανίας. Επομένως, η Επιτροπή θεωρεί ότι το άρθρο 87 παράγραφος 2 στοιχείο γ) δεν είναι εφαρμοστέο στην περίπτωση της σχεδιαζόμενης ενίσχυσης περιφερειακού χαρακτήρα με αποδέκτη την Automobilmanufaktur Dresden GmbH. Το άρθρο 87 παράγραφος 2 στοιχεία α) και β) δεν είναι εφαρμοστέο εν προκειμένω λόγω του χαρακτήρα και του σκοπού της ενίσχυσης, αλλά και λόγω του τόπου στον οποίον εδρεύει η αποδέκτρια επιχείρηση.
(27) Σύμφωνα με το άρθρο 87 παράγραφος 3 της συνθήκης ΕΚ, ορισμένα άλλα είδη κρατικών ενισχύσεων είναι δυνατό να θεωρηθούν συμβιβάσιμα με την κοινή αγορά. Το κατά πόσον μια ενίσχυση συμβιβάζεται με την κοινή αγορά πρέπει να εξετάζεται από τη σκοπιά της Κοινότητας στο σύνολό της και όχι απλώς από τη σκοπιά ενός και μόνο κράτους μέλους. Για να διαφυλαχθεί η απρόσκοπτη λειτουργία της κοινής αγοράς και να τηρηθεί η αρχή που διατυπώνεται στο άρθρο 3 παράγραφος 1 στοιχείο ζ), οι εξαιρέσεις του άρθρου 87 παράγραφος 3 πρέπει να ερμηνεύονται διασταλτικά. Όσον αφορά το άρθρο 87 παράγραφος 3 στοιχεία β) και δ), είναι προφανές ότι η υπό εξέταση ενίσχυση δεν εξυπηρετεί ούτε την προώθηση σημαντικών σχεδίων κοινού ευρωπαϊκού ενδιαφέροντος, ούτε την άρση σοβαρής διαταραχής της οικονομίας κράτους μέλους, ούτε την προώθηση του πολιτισμού και της διατήρησης της πολιτιστικής κληρονομιάς. Προκειμένου για το άρθρο 87 παράγραφος 3 στοιχεία α) και γ), η Επιτροπή παρατηρεί ότι τα διάφορα επενδυτικά σχέδια υλοποιούνται σε περιοχές της Σαξονίας οι οποίες είναι επιλέξιμες για την παροχή κρατικών ενισχύσεων σύμφωνα με το στοιχείο α). Με βάση το νέο γερμανικό χάρτη με τις περιοχές που είναι επιλέξιμες για κρατικές ενισχύσεις, ο οποίος ενεκρίθη από την Επιτροπή στις 29 Ιουλίου 1999 όσον αφορά τις επιλέξιμες περιοχές που εμπίπτουν στο άρθρο 87 παράγραφος 3 στοιχείο α) της συνθήκης ΕΚ, τα υπό εξέταση σχέδια προβλέπεται να υλοποιηθούν σε περιοχές όπου το ακαθάριστο ισοδύναμο επιχορήγησης των περιφερειακών ενισχύσεων προς επιχειρήσεις μεγάλου μεγέθους δεν επιτρέπεται να υπερβαίνει το 35 % στην περίπτωση του Μοζέλα και το 28 % στην περίπτωση της Δρέσδης.
(28) Σε ό,τι αφορά την αγοραπωλησία του ακινήτου μεταξύ του Δήμου της Δρέσδης και της AMD, η Γερμανία προσεκόμισε ορισμένα επιπλέον έγγραφα, ενώ στο υπόμνημά της σχετικά με την κίνηση της διαδικασίας εξήγησε τους όρους πώλησης του συγκεκριμένου ακινήτου. Η αξία του ακινήτου εκτιμήθηκε από ανεξάρτητη επιτροπή εμπειρογνωμόνων κατ' εντολή του Δήμου της Δρέσδης, όπως προβλέπει η εφαρμοστέα γερμανική νομοθεσία (§192 Baugesetzbuch). Η αξία του ακινήτου ("erschließungsbeitragsfreies baureifes Land") εκτιμήθηκε σε [...](5) DEM/m2 μείον τα έξοδα που είναι αναγκαία για τη μετατροπή του ακινήτου ούτως ώστε να είναι κατάλληλο για την πραγματοποίηση της επένδυσης (π.χ. απεγκλωβισμός, περιβαλλοντική αποκατάσταση, εκκαθάριση πυρομαχικών που έχουν μείνει από πολέμους, κ.ο.κ.) και μείον τη μείωση της αξίας λόγω των περιορισμών επί της μελλοντικής χρήσης. Σύμφωνα με τη σύμβαση πώλησης και τη συμφωνία που υπεγράφη για την εφαρμογή της, το ακίνητο πουλήθηκε έναντι του ποσού των [...] DEM/m2 και η AMD ανέλαβε να καταβάλει τα έξοδα που ήταν απαραίτητα για τον καθαρισμό και την προετοιμασία του οικοπέδου για ανοικοδόμηση (τα οποία ανέρχονται σε [...] DEM/m2), που διαφορετικά θα επιβάρυναν τον Δήμο. Το συνολικό κόστος που πράγματι επωμίστηκε η AMD ισούται με [...] DEM/m2, και συνεπώς η Επιτροπή θεωρεί ότι η AMD δεν έλαβε καμία ενίσχυση σε σχέση με την αγορά του συγκεκριμένου ακινήτου.
(29) Για να μπορέσει η Επιτροπή να κρίνει κατά πόσον μια ενίσχυση περιφερειακού χαρακτήρα είναι συμβιβάσιμη με την κοινή αγορά βάσει του άρθρου 87 παράγραφος 3 στοιχείο γ) της συνθήκης ΕΚ, επιβάλλεται να εξετασθεί εάν πληρούνται οι προϋποθέσεις οι οποίες καθορίζονται στο πλαίσιο κανόνων για τις ενισχύσεις στην αυτοκινητοβιομηχανία.
(30) Η Επιτροπή, για να αποφασίσει αν θα εγκρίνει δεδομένη ενίσχυση κατ' εφαρμογή του πλαισίου κανόνων για τις ενισχύσεις στην αυτοκινητοβιομηχανία, εξετάζει καταρχάς κατά πόσον η περιοχή για την οποία πρόκειται κάθε φορά είναι επιλέξιμη για τη χορήγηση κάποιου από τα είδη ενισχύσεων που επιτρέπονται βάσει της κοινοτικής νομοθεσίας. Στη συνέχεια διερευνά κατά πόσον ο επενδυτής αξιολόγησε κάποιον εναλλακτικό τόπο για την πραγματοποίηση της επένδυσης. Σκοπός της εξέτασης αυτής είναι να εξακριβωθεί η αναγκαιότητα της ενίσχυσης, ιδίως σε συνάρτηση με τη χωροταξική ευελιξία του επενδυτικού σχεδίου.
(31) Η Επιτροπή έλεγξε τη χωροταξική ευελιξία του συγκεκριμένου επενδυτικού σχεδίου. Η αυτοκινητοβιομηχανία για την οποία προορίζεται η ενίσχυση πρέπει, σε σχέση με το θέμα αυτό, να αποδείξει με σαφήνεια και πειστικότητα ότι υπάρχει οικονομικά βιώσιμη εναλλακτική δυνατότητα όσον αφορά τον τόπο πραγματοποίησης της επένδυσης σε σχέση με αυτόν που προβλέπει το σχέδιο. Σχετικά με το θέμα αυτό, η Επιτροπή έλαβε υπόψη για την αξιολόγησή της ότι το υπό εξέταση σχέδιο συνίσταται, αφενός, σε εντελώς νέα επένδυση ("επένδυση σε παρθένο έδαφος") στη Δρέσδη και, αφετέρου, στην επέκταση υφιστάμενων εγκαταστάσεων παραγωγής στον Μοζέλα η οποία δεν περιλαμβάνει την αντικατάσταση υφιστάμενων μονάδων, αλλά έγκειται στην κατασκευή νέας μονάδας παραγωγής αμαξωμάτων και βαφής αυτοκινήτων σε ένα εργοστάσιο που κάποτε λειτουργούσε αλλά έχει εν τω μεταξύ εγκαταλειφθεί, κοντά στο υφιστάμενο εν λειτουργία εργοστάσιο της VW. Το συμπέρασμα αυτό επιβεβαιώθηκε και από τον εξωτερικό εμπειρογνώμονα σε θέματα αυτοκινητοβιομηχανίας που πραγματοποίησε επιτόπιο έλεγχο κατ' εντολή της Επιτροπής.
(32) Επιπροσθέτως, η Επιτροπή έλαβε μια σειρά εγγράφων, π.χ. αντίγραφα των πρακτικών του οργάνου που λαμβάνει τις αποφάσεις στο πλαίσιο του ομίλου VW, από τα οποία συνάγεται η πρόθεση της επιχείρησης να εξετάσει εναλλακτικούς τόπους για την παραγωγή του νέου μοντέλου. Επίσης, έλαβε έγγραφο στο οποίο συγκρίνονται μεταξύ τους οι δύο εναλλακτικοί τόποι υλοποίησης του σχεδίου (Machbarkeitsstudie und Standortuntersuchung - Volkswagen D1), ένα τοπογραφικό σχέδιο της διαθέσιμης έκτασης στην Πράγα και αναλυτικά στοιχεία για τα κόστη, τα οποία βασίζονται στα πραγματικά κόστη των υφιστάμενων εργοστασίων της VW στην Τσεχική Δημοκρατία.
(33) Η VW εκμεταλλεύεται ήδη αρκετά εργοστάσια παραγωγής αυτοκινήτων σε κράτη της κεντρικής και ανατολικής Ευρώπης. Τούτο σημαίνει ότι, τεχνικά, θα ήταν ολωσδιόλου εφικτή η πραγματοποίηση των επενδύσεων για την έναρξη παραγωγής του νέου μοντέλου D1 στο εργοστάσιο που η VW διαθέτει στο Κβασινί και η έναρξη της συναρμολόγησης σε νέο εργοστάσιο στην Πράγα. Σε σχέση με το ερώτημα κατά πόσον η Πράγα μπορεί να θεωρηθεί ως μια πρόσφορη οικονομικά εναλλακτική επιλογή, η Επιτροπή παρατηρεί ότι ο πελάτης, με βάση την κεντρική ιδέα στην οποία στηρίζει την προώθηση των πωλήσεων η VW, καλείται να συνδυάσει την επίσκεψη μιας πόλης με πλούσια πολιτιστική κληρονομιά με την αυτοπρόσωπη παρακολούθηση της συναρμολόγησης του αυτοκινήτου που έχει παραγγείλει και την παραλαβή του αυτοκινήτου αυτού στο εργοστάσιο. Τόσο η Σαξονία όσο και η Τσεχική Δημοκρατία έχουν μακρά παράδοση στην κατασκευή αυτοκίνητων οχημάτων. Πέραν αυτού, μπορεί να θεωρηθεί ότι από πολιτιστική άποψη η Δρέσδη και η Πράγα είναι εξίσου ελκυστικές και ότι συνεπώς είναι εξίσου κατάλληλες για την εφαρμογή της κεντρικής ιδέας όπου προβλέπεται να στηριχθεί το μάρκετινγκ. Ήδη η Audi συναρμολογεί στην Ουγγαρία ένα μοντέλο ανώτερης κατηγορίας (το Audi TT).
(34) Παρ' όλα αυτά, σε περίπτωση που αποφασισθεί ότι το μοντέλο D1 θα παράγεται στην Τσεχική Δημοκρατία, εξακολουθεί να υπάρχει κίνδυνος να πληγεί το κύρος του προϊόντος, διότι η κεντρική ιδέα για το μάρκετινγκ του προϊόντος προβλέπει ότι ο πελάτης θα ενημερώνεται για το γεγονός ότι η παραγωγή πραγματοποιήθηκε στην κεντρική ή ανατολική Ευρώπη. Η Γερμανία έχει παραδεχθεί ότι η επιλογή της Πράγας ως τόπου παραγωγής ενδέχεται να επηρεάσει την εκλογή των υποψήφιων αγοραστών και να ωθήσει προς τα κάτω τον όγκο των πωλήσεων και την τιμή πώλησης σε σύγκριση με τη Δρέσδη, εξαιτίας των υποκειμενικών προσδοκιών των πελατών. Η ίδια η Γερμανία έχει, ωστόσο, υποστηρίξει ότι ο κίνδυνος αυτός μπορεί να αντισταθμισθεί με αύξηση των δαπανών στον τομέα του μάρκετινγκ. Η Επιτροπή, αφού συμβουλεύτηκε για το θέμα τον εξωτερικό εμπειρογνώμονα σε θέματα αυτοκινητοβιομηχανίας, κατέληξε στο συμπέρασμα ότι είναι πράγματι εφικτή η αντιστάθμιση του προαναφερθέντος κινδύνου για την εικόνα του προϊόντος με την εφαρμογή πρόσθετων μέτρων στον τομέα του μάρκετινγκ. Λαμβανομένων υπόψη των επιπλέον αναγκαίων δαπανών στον τομέα του μάρκετινγκ που προβλέπονται στην ανάλυση κόστους-οφέλους, η επιλογή ως τόπου παραγωγής της Πράγας και του Κβασινί μπορεί να θεωρηθεί ως οικονομικώς συμφέρουσα εναλλακτική λύση. Η Επιτροπή συμπεραίνει, επομένως, ότι το υπό εξέταση σχέδιο δεν εξαρτάται από τον τόπο υλοποίησής του και ότι κατ' επέκταση είναι επιλέξιμο για την παροχή ενισχύσεων περιφερειακού χαρακτήρα, διότι η ενίσχυση είναι επιβεβλημένη για την προσέλκυση επενδύσεων στη συγκεκριμένη υποβοηθούμενη περιφέρεια.
(35) Η παροχή ενισχύσεων περιφερειακού χαρακτήρα για την εφαρμογή μέτρων εκσυγχρονισμού και εξορθολογισμού, τα οποία κατά κανόνα δεν είναι ανεξάρτητα από συγκεκριμένο τόπο, δεν επιτρέπεται στον κλάδο της αυτοκινητοβιομηχανίας. Αντιθέτως, θα μπορούσε να χορηγηθεί ενίσχυση περιφερειακού χαρακτήρα για μια μετασκεύαση η οποία δεν περιλαμβάνει τη ριζική μεταβολή των δομών παραγωγής στην εκάστοτε προϋπάρχουσα μονάδα. Ο εξωτερικός εμπειρογνώμονας σε θέματα αυτοκινητοβιομηχανίας τον οποίον συμβουλεύθηκε η Επιτροπή επιβεβαίωσε ότι η επένδυση στη νέα μονάδα βαφής και κατασκευής αμαξωμάτων, σε εγκαταλειφθέν κτίριο κοντά στο κύριο εργοστάσιο της VW στον Μοζέλα, όπου η υπάρχουσα μονάδα βαφής και κατασκευής αμαξωμάτων δεν θα ήταν δυνατό να χρησιμοποιηθεί για το ολωσδιόλου καινούργιο μοντέλο D1, πληροί τις προϋποθέσεις για να θεωρηθεί μετασκεύαση. Οι επενδύσεις στη Δρέσδη αποτελούν εντελώς νέα σχέδια ("σε παρθένο έδαφος").
(36) Η Επιτροπή, με τη βοήθεια του εξωτερικού εμπειρογνώμονα σε θέματα αυτοκινητοβιομηχανίας, υπέβαλε σε αξιολόγηση την υποβληθείσα ανάλυση κόστους-οφέλους, προκειμένου να εξακριβώσει μέχρι ποίου σημείου η σχεδιαζόμενη ενίσχυση περιφερειακού χαρακτήρα ενδείκνυται για την επίλυση των περιφερειακών προβλημάτων στων οποίων την άρση αποβλέπει. Η διεξοδική αξιολόγηση της ανάλυσης κόστους-οφέλους επέτρεψε την αποσαφήνιση των επιχειρημάτων που προβλήθηκαν κατά την κίνηση της διαδικασίας. Το γεωγραφικό μειονέκτημα της Δρέσδης σε σύγκριση με την Τσεχική Δημοκρατία θεμελιώνεται πρωτίστως στο κατά πολύ υψηλότερο επίπεδο του εργατικού κόστους στη Γερμανία. Λαμβανομένων υπόψη των συμπληρωματικών πληροφοριακών στοιχείων που η Γερμανία διέθεσε μετά την κίνηση της διαδικασίας, η ανάλυση κόστους-οφέλους, επί τη βάσει της συναλλαγματικής ισοτιμίας που ίσχυε κατά το χρόνο της κοινοποίησης, έχει αναθεωρηθεί κατά τον τρόπο που εξηγείται κατωτέρω.
(37) Κατά την κίνηση της διαδικασίας, η Επιτροπή εξέφρασε αμφιβολίες για το κατά πόσο ήταν σωστό, όπως είχε κοινοποιήσει η Γερμανία, να εξετασθεί, κατά την αξιολόγηση της αναλογικότητας της ενίσχυσης, το γεωγραφικό μειονέκτημα της Σαξονίας έναντι της Τσεχικής Δημοκρατίας αποκλειστικά και μόνο με βάση μια μεμονωμένη και συγκεντρωτική ανάλυση. Επειδή πρόκειται για διαφορετικά είδη επένδυσης (εντελώς νέα επένδυση στη Δρέσδη, επέκταση στον Μοζέλα) και, κυρίως, επειδή ισχύουν διαφορετικές μέγιστες επιτρεπόμενες τιμές για το ακαθάριστο ισοδύναμο επιχορήγησης των περιφερειακών ενισχύσεων που χορηγούνται, αφενός, στη Δρέσδη (28 %) και, αφετέρου, στον Μοζέλα (35 %), η Επιτροπή, για την αξιολόγηση της αναλογικότητας της ενίσχυσης, στηρίχτηκε σε δύο αυτοτελείς αναλύσεις κόστους-οφέλους, μια για τη Δρέσδη και την Πράγα και μια για τον Μοζέλα και το Κβασινί.
(38) Κατά τη Γερμανία, όλες οι επενδύσεις στη Δρέσδη και στον Μοζέλα είναι εντελώς νέα σχέδια. Ως νέο εργοστάσιο κατά την έννοια του πλαισίου κανόνων για τις ενισχύσεις στην αυτοκινητοβιομηχανία νοείται ένα εργοστάσιο σε μια νέα, ανεκμετάλλευτη, τοποθεσία. Σε τέτοιες περιπτώσεις, και αντίθετα από ό,τι ισχύει για τις επεκτάσεις υφιστάμενων μονάδων παραγωγής, η εκάστοτε επιχείρηση έχει να αντιμετωπίσει τα προβλήματα που συνδέονται με την έλλειψη κατάλληλης υποδομής, οργανωτικών δομών, κατάλληλα κατηρτισμένου εργατικού δυναμικού και δικτύων προμήθειας εξαρτημάτων. Εάν, όμως, οι διευκολύνσεις αυτές μπορούν ενδεχομένως να παρασχεθούν από μονάδα του ίδιου ομίλου η οποία εδρεύει σε κοντινή απόσταση, το σχέδιο πρέπει να θεωρηθεί επέκταση, ακόμη και αν στην πραγματικότητα έχει υλοποιηθεί "σε παρθένο έδαφος", δηλαδή σε σημείο που δεν έχει τύχει εκμετάλλευσης κατά το παρελθόν. Μετά τον επιτόπιο έλεγχο, η Επιτροπή διαπίστωσε ότι η επένδυση στη νέα μονάδα κατασκευής αμαξωμάτων και στο βαφείο πραγματοποιείται σε ήδη υπάρχοντα κτίρια τα οποία χρησιμοποιούνταν παλαιότερα και ανήκουν στην εταιρεία VW Sachsen GmbH, σε κοντινή απόσταση από το κύριο εργοστάσιο της VW στον Μοζέλα. Επειδή η AMD μπορεί να αξιοποιήσει την υπάρχουσα υποδομή και τις οργανωτικές δομές, η Επιτροπή φρονεί ότι το σχέδιο πρέπει να θεωρηθεί επέκταση. Επομένως, στις αναλύσεις κόστους-οφέλους τα λειτουργικά μειονεκτήματα της τοποθεσίας του Μοζέλα εκτιμήθηκαν με χρονικό ορίζοντα τριετίας.
(39) Στη Δρέσδη, αντιθέτως, οι επενδύσεις αφορούν εντελώς νέα σχέδια. Η Επιτροπή έχει διαπιστώσει ότι οι εν λόγω επενδύσεις πραγματοποιούνται σε ολωσδιόλου νέες τοποθεσίες και ότι δεν πρόκειται να υπάρξει μετατόπιση θέσεων εργασίας από το υπάρχον εργοστάσιο στον Μοζέλα αλλά θα δημιουργηθούν νέες θέσεις εργασίας. Κατά συνέπεια, τα λειτουργικά μειονεκτήματα της Δρέσδης εκτιμήθηκαν με χρονικό ορίζοντα πενταετίας.
(40) Η Επιτροπή κίνησε τη διαδικασία του άρθρου 88 παράγραφος 2 της συνθήκης ΕΚ και για τον πρόσθετο λόγο ότι ήθελε να ελέγξει κατά πόσον απαιτούνται πρόσθετες δαπάνες στον τομέα του μάρκετινγκ με σκοπό την αντιστάθμιση του κινδύνου υποβάθμισης του κύρους του προϊόντος εάν υποτεθεί ότι το συγκεκριμένο μοντέλο αυτοκινήτου θα παράγεται τελικώς στην Τσεχική Δημοκρατία. Η Γερμανία έχει κατά βάση παραδεχθεί ότι, αν το νέο πολυτελές μοντέλο αυτοκινήτου D1 παράγεται στην Πράγα, η VW μπορεί σε πρώτη φάση να αναγκασθεί να συμβιβασθεί με χαμηλότερες τιμές, ενώ και η καμπύλη έναρξης λειτουργίας μπορεί να διαμορφωθεί σε χαμηλότερο επίπεδο εξαιτίας των υποκειμενικών προσδοκιών των πελατών όσον αφορά τις ποιοτικές διαφορές. Η Γερμανία εκτιμά ότι η πρόσθετη δαπάνη στον τομέα του μάρκετινγκ με στόχο την αντιστάθμιση αυτού του κινδύνου αν τα πράγματα εξελιχθούν φυσιολογικά ανέρχεται σε [...] εκατ. DM, ενώ αν τα πράγματα εξελιχθούν δυσμενώς ("worst case") ανέρχεται σε [...] εκατ. DEM. Για προληπτικούς λόγους, η Επιτροπή βάσισε την ανάλυσή της στη δυσμενέστερη εκδοχή και θεώρησε ότι η εν λόγω δαπάνη, που πρόκειται να ασκήσει μεγάλη επίδραση στο γεωγραφικό μειονέκτημα, θα απαιτηθεί πρωτίστως κατά την έναρξη της παραγωγής. Η Γερμανία κατένειμε την πρόσθετη αυτή δαπάνη μεταξύ των μονάδων της Πράγας και του Κβασινί με κριτήριο την προστιθέμενη αξία. Επειδή, όμως, το σχέδιο βασίζεται στην έννοια του "διάφανου εργοστασίου", που αποτελεί και την κεντρική ιδέα του μάρκετινγκ (δηλαδή ο πελάτης συνδυάζει την επίσκεψη μιας πόλης που διαθέτει πλούσια πολιτιστική κληρονομιά με την ιδίοις όμμασιν παρακολούθηση της τελικής συναρμολόγησης του αυτοκινήτου που έχει παραγγείλει), η Επιτροπή θεωρεί παρ' όλα αυτά ότι τα συγκεκριμένα έξοδα για μάρκετινγκ συνδέονται στενά με την πώληση του αυτοκινήτου στη μονάδα συναρμολόγησης και ότι συνεπώς πρέπει να καταλογισθούν εξ ολοκλήρου, ως αναγκαία πρόσθετα έξοδα για μάρκετινγκ, στα δύο εναλλακτικά εργοστάσια, δηλαδή της Δρέσδης και της Πράγας, όπου θα γίνεται η συναρμολόγηση των αυτοκινήτων και η παράδοσή τους στους πελάτες.
(41) H Volkswagen έχει αναγνωρίσει ότι η μεταφορά του αυτοκινήτου από την Τσεχική Δημοκρατία είναι πιθανό να επαυξάνει το κόστος κατά ένα ποσό που η ίδια υπολογίζει σε [...] εκατ. DEM. Το επιπλέον αυτό κόστος συμπεριελήφθη στους υπολογισμούς και συγχρόνως ελήφθη υπόψη ότι είναι πιθανότερο να ανακύψει κατά τα έτη πριν από την προσχώρηση. Σε ό,τι αφορά τον έλεγχο της ποιότητας, η Volkswagen παραδέχτηκε ότι, εάν επαληθευτεί η δυσμενέστερη εκδοχή και προτιμηθεί η Πράγα ως τόπος υλοποίησης του σχεδίου, ενδέχεται να ανακύψουν πρόσθετες δαπάνες προσωπικού ύψους [...] εκατ. DEM κατά τη διάρκεια μεταβατικής περιόδου. Επίσης, κρίθηκε ότι στην Πράγα είναι πιθανό να υπάρξουν κάποια προβλήματα συνυφασμένα με την εκκίνηση της παραγωγής, και για την αντιμετώπισή τους συνυπολογίστηκε ένα ποσό της τάξεως των [...] εκατ. DEM. Όλα αυτά τα κόστη ελήφθησαν υπόψη στις αναλύσεις κόστους-οφέλους.
(42) Προκειμένου για το εργατικό κόστος, η Επιτροπή εφαρμόζει κατά πάγια πρακτική έναν "συντελεστή σύγκλισης" στις περιπτώσεις κατά τις οποίες υπάρχει εναλλακτική μονάδα παραγωγής σε κράτος της κεντρικής ή ανατολικής Ευρώπης. Κατά την κίνηση της διαδικασίας, η Επιτροπή επεσήμανε ότι, σε παλαιότερες ανάλογες περιπτώσεις, εφάρμοζε συνήθως για την ανάλυση κόστους-οφέλους έναν ετήσιο συντελεστή σύγκλισης 5 %. Μολονότι η Γερμανία δεν είναι σύμφωνη, η Επιτροπή θεωρεί ότι οι μισθοί και τα ημερομίσθια στην Τσεχική Δημοκρατία, αφενός, και στη Γερμανία, αφετέρου, θα συγκλίνουν μεταξύ τους εξαιτίας της περαιτέρω ανάπτυξης της αγοράς εργασίας στην Τσεχική Δημοκρατία ενόψει της επικείμενης διεύρυνσης της Κοινότητας. Συνεπώς, με βάση τα στοιχεία που διέθεσε η Γερμανία, έχει ληφθεί υπόψη ένα πρόσθετο κόστος ύψους [...] εκατ. DEM περίπου λόγω της επιλογής της Τσεχικής Δημοκρατίας ως τόπου παραγωγής. Παρά το γεγονός ότι η Volkswagen θεωρεί σχετικά περιορισμένους τους κινδύνους για την παραγωγικότητα στη συγκεκριμένη χώρα, η ίδια η εταιρεία έχει συμπεριλάβει στην ανάλυση κόστους-οφέλους για τη δυσμενέστερη εκδοχή ένα κόστος που απορρέει από τους κινδύνους αυτούς και που εκτιμάται σε [...] εκατ. DEM.
(43) Σε ό,τι αφορά το επενδυτικό κόστος, η Γερμανία έχει παραδεχθεί ότι η αρχικώς υπολογισθείσα μείωση του κόστους κατά [...] σε περίπτωση επιλογής της Πράγας, λόγω της προμήθειας των αναγκαίων υλικών από τσέχους προμηθευτές, δεν μπορεί να θεωρηθεί βάσιμη, διότι τέτοιου είδους διαφορές θα εξαλείφονταν στο πλαίσιο των συνολικών μηχανισμών προμηθειών του ομίλου VW. Ως εκ τούτου, τέτοιου είδους μειώσεις του κόστους δεν ελήφθησαν υπόψη κατά την αξιολόγηση των συγκριτικών μειονεκτημάτων της Δρέσδης έναντι της Τσεχικής Δημοκρατίας.
(44) Τα συγκριτικά μειονεκτήματα υπολογίστηκαν με βάση τις επιλέξιμες επενδυτικές δαπάνες σύμφωνα με τα καθεστώτα ενισχύσεων που έχει εγκρίνει η Επιτροπή. Στο πλαίσιο της ανάλυσης κόστους-οφέλους δεν ελήφθησαν υπόψη τα μειονεκτήματα όσον αφορά το κόστος τα οποία απορρέουν από την αγορά του ακινήτου στη Δρέσδη. Το ίδιο ισχύει για τις επενδύσεις για οικοδομικές εργασίες στον Μοζέλα, τις οποίες η Γερμανία, στην ανάλυση κόστους-οφέλους, αξιολογεί ως μη επιλέξιμες για κρατική ενίσχυση δαπάνες. Σε ό,τι αφορά τα έξοδα για μηχανολογικό και λοιπό εξοπλισμό στον Μοζέλα, τα οποία η Γερμανία θεωρεί μόνον εν μέρει επιλέξιμα για κρατική ενίσχυση, το σχετικό μειονέκτημα μειώθηκε κατ' αναλογία. Από τα έξοδα για εξοπλισμό των προμηθευτών, η Επιτροπή θεώρησε ως επιλέξιμο για κρατική ενίσχυση μονάχα το ποσό που αντιστοιχεί σε υποβοηθούμενες περιοχές των νέων ομόσπονδων γερμανικών κρατιδίων. Μετά την κίνηση της διαδικασίας, η Γερμανία υπέβαλε εκτίμηση για τις επενδύσεις για εξοπλισμό των προμηθευτών που προβλέπεται να πραγματοποιηθούν στις συγκεκριμένες περιοχές μέχρι το 2004. Η Επιτροπή έλαβε υπόψη στην αξιολόγησή της μόνο τα εν λόγω ποσά, με αποτέλεσμα να μειωθούν οι επιλέξιμες για κρατική ενίσχυση δαπάνες και στις δύο τοποθεσίες και να αυξηθούν τόσο η αναλογία του περιφερειακού μειονεκτήματος όσο και η ένταση ενίσχυσης του σχεδίου. Επειδή η Γερμανία παρέλειψε να προσκομίσει επαρκή αποδεικτικά στοιχεία για το θέμα, η Επιτροπή δεν έλαβε υπόψη κανένα γεωγραφικό μειονέκτημα σε σχέση με τον εξοπλισμό των προμηθευτών.
(45) Οι μεταβολές της ανάλυσης κόστους-οφέλους που περιγράφονται πιο πάνω οδηγούν σε πορίσματα διαφορετικά σε σύγκριση με τα πορίσματα της ανάλυσης που υπεβλήθη αρχικά από τη Γερμανία. Ειδικότερα, η καθαρή παρούσα αξία του γεωγραφικού μειονεκτήματος ανέρχεται σε 86,7 εκατ. DEM για τη Δρέσδη και 200,46 εκατ. DEM για τον Μοζέλα. Η καθαρή παρούσα αξία των επιλέξιμων δαπανών στον Μοζέλα ισούται με 334,59 εκατ. DEM, γεγονός που σημαίνει ότι το μειονέκτημα σε σύγκριση με το Κβασινί είναι της τάξεως του 59,91 %. Η καθαρή παρούσα αξία των επιλέξιμων δαπανών στη Δρέσδη ισούται με 652,81 εκατ. DEM, ενώ το σχετικό μειονέκτημα έναντι της Πράγας είναι της τάξεως του 13,28 %.
(46) Μετά την κίνηση της διαδικασίας, η Γερμανία διαβίβασε επικαιροποιημένα αριθμητικά δεδομένα για την ενίσχυση που προβλέπεται να χορηγηθεί στην AMD επί τη βάσει των εγκεκριμένων γερμανικών καθεστώτων κρατικών ενισχύσεων με την ονομασία "Gemeinschaftsaufgabe Verbesserung der regionalen Wirtschaftsstruktur (GA)-27. Rahmenplan" (27ο πρόγραμμα-πλαίσιο για το κοινό καθεστώς της ομοσπονδιακής κυβέρνησης και των ομόσπονδων κρατιδίων με σκοπό τη βελτίωση των περιφερειακών οικονομικών δομών) και "Investitionszulagengesetz 1999" (νόμος περί επιχορηγήσεων για επενδύσεις). Η καθαρή παρούσα αξία των ενισχύσεων που προορίζονται για το σχέδιο στη Δρέσδη ισούται με 105,87 εκατ. DEM, που αντιστοιχεί σε ένταση ενίσχυσης 16,22 % περίπου (ακαθάριστο ισοδύναμο επιχορήγησης), ενώ η καθαρή παρούσα αξία των ενισχύσεων που προορίζονται για το σχέδιο στον Μοζέλα ισούται με 64,85 εκατ. DEM, που αντιστοιχεί σε ένταση ενίσχυσης 19,38 % περίπου (ακαθάριστο ισοδύναμο επιχορήγησης).
(47) Λόγω του ευαίσθητου χαρακτήρα της αυτοκινητοβιομηχανίας, η Επιτροπή εξετάζει επίσης κατά πόσον είναι σκόπιμη η αναπροσαρμογή της επιτρεπόμενης έντασης ενισχύσεως (προς τα πάνω ή προς τα κάτω) μεταξύ των δύο και των τεσσάρων ποσοστιαίων μονάδων, με κριτήριο τις συνέπειες για τον κλάδο και τον ανταγωνισμό (ιδίως μεταβολές της ικανότητας παραγωγής του ομίλου στην οικεία αγορά) και με βάση το γεγονός ότι η συγκεκριμένη τοποθεσία βρίσκεται σε περιοχή η οποία είναι επιλέξιμη για την παροχή κρατικών ενισχύσεων. Ο αντίκτυπος για τον κλάδο είναι σημαντικός όταν η αναλογία μεταξύ της ικανότητας του ομίλου μετά την επένδυση [C(f)] και πριν από την επένδυση [C(i)] είναι ίση ή μεγαλύτερη του 1,01. Με βάση τα στοιχεία που έχει προσκομίσει η Γερμανία, η ικανότητα παραγωγής του ομίλου VW ανέρχεται σε [...](6) μονάδες πριν από την επένδυση και σε [...] μονάδες μετά. Επειδή η τοποθεσία όπου προβλέπεται να υλοποιηθεί το σχέδιο βρίσκεται σε περιοχή η οποία είναι επιλέξιμη για την παροχή κρατικών ενισχύσεων κατά την έννοια του άρθρου 87 παράγραφος 3 στοιχείο α) της συνθήκης ΕΚ και λαμβανομένου υπόψη ότι ο αντίκτυπος της μεταβολής της ικανότητας παραγωγής του ομίλου για τον κλάδο αναμένεται να είναι σημαντικός, η Επιτροπή μείωσε την επιτρεπόμενη ένταση ενίσχυσης των υπό εξέταση σχεδίων κατά μία ποσοστιαία μονάδα, στο 58,91 % για την επένδυση στον Μοζέλα και στο 12,28 % για την επένδυση στη Δρέσδη.
V. ΣΥΜΠΕΡΑΣΜΑ
(48) Η Επιτροπή συμπεραίνει ότι το υπό εξέταση επενδυτικό σχέδιο χαρακτηρίζεται από γεωγραφική ευελιξία και ότι η ενίσχυση είναι αναγκαία για την υλοποίηση του σχεδίου. Σε ό,τι αφορά την τήρηση της αρχής της αναλογικότητας, η Επιτροπή έλαβε υπόψη το γεγονός ότι ισχύουν διαφορετικά ανώτατα επιτρεπόμενα όρια για τις περιφερειακές ενισχύσεις στη Δρέσδη, αφενός, και στον Μοζέλα, αφετέρου. Για τον λόγο αυτό, η Επιτροπή στήριξε την αξιολόγησή της σε δύο αυτοτελείς αναλύσεις κόστους-οφέλους για τους ισάριθμους αυτούς τόπους. Σε ό,τι αφορά την επένδυση στον Μοζέλα, η προβλεπόμενη ένταση της ενίσχυσης υπολείπεται τόσο της αναλογίας του περιφερειακού μειονεκτήματος όσο και του μέγιστου επιτρεπόμενου ορίου των περιφερειακών ενισχύσεων. Σύμφωνα με το πλαίσιο κανόνων για τις ενισχύσεις στην αυτοκινητοβιομηχανία, σε τέτοιες περιπτώσεις ο κατασκευαστής αυτοκινήτων δεν επιτρέπεται να λάβει αδικαιολόγητα ποσά ενίσχυσης, αλλά σκοπός της ενίσχυσης είναι η μέχρι ενός σημείου αντιστάθμιση του οικονομικού μειονεκτήματος της επιλογής συγκεκριμένης τοποθεσίας. Συνεπώς, η Επιτροπή δύναται να εγκρίνει την παροχή ενίσχυσης ύψους μέχρι 64,85 εκατ. DEM (καθαρή παρούσα αξία), δεδομένου ότι η ενίσχυση συμβιβάζεται με την κοινή αγορά δυνάμει του άρθρου 87 παράγραφος 3 στοιχείο α) της συνθήκης ΕΚ.
(49) Όσον αφορά την επένδυση στη Δρέσδη, η ένταση της ενίσχυσης που σχεδιάζει να χορηγήσει η Γερμανία είναι 16,22 % (ακαθάριστο ισοδύναμο επιχορήγησης). Μολονότι το ποσοστό αυτό υπολείπεται του μέγιστου επιτρεπόμενου ορίου των περιφερειακών ενισχύσεων (35 %), δεν παύει να είναι μεγαλύτερο από το γεωγραφικό μειονέκτημα, όπως αυτό έχει υπολογισθεί στην ανάλυση κόστους-οφέλους και προσαρμοσθεί προς τα κάτω (κατά μία ποσοστιαία μονάδα), ήτοι 12,28 % του επιλέξιμου επενδυτικού κόστους. Επομένως, η Επιτροπή δύναται να εγκρίνει την παροχή ενίσχυσης αντιστοιχούσας στο 12,28 % του επιλέξιμου επενδυτικού κόστους των 652,81 εκατ. DEM. Αυτό αντιστοιχεί σε καθαρή παρούσα αξία 80,17 εκατ. DEM. Η σχεδιαζόμενη ενίσχυση ύψους 25,7 εκατ. DEM είναι ασυμβίβαστη με την κοινή αγορά και συνεπώς δεν πρέπει να χορηγηθεί,
ΕΞΕΔΩΣΕ ΤΗΝ ΑΚΟΛΟΥΘΗ ΑΠΟΦΑΣΗ:
Άρθρο 1
1. Η ενίσχυση ύψους 64,85 εκατ. DEM (καθαρή παρούσα αξία) την οποία η Γερμανία σκοπεύει να χορηγήσει στην εταιρεία Automobilmanufaktur Dresden GmbH (AMD) σε σχέση με το επενδυτικό σχέδιο στον Μοζέλα συμβιβάζεται με την κοινή αγορά δυνάμει του άρθρου 87 παράγραφος 3 στοιχείο α) της συνθήκης ΕΚ.
2. Μέχρι του ποσού των 80,17 εκατ. DEM (καθαρή παρούσα αξία), η ενίσχυση που η Γερμανία σκοπεύει να χορηγήσει στην εταιρεία AMD σε σχέση με το επενδυτικό σχέδιο στη Δρέσδη συμβιβάζεται με την κοινή αγορά δυνάμει του άρθρου 87 παράγραφος 3 στοιχείο α) της συνθήκης ΕΚ.
Σε ό,τι αφορά το ποσό των 25,7 εκατ. DEM (καθαρή παρούσα αξία), η ίδια ενίσχυση είναι ασυμβίβαστη με την κοινή αγορά και συνεπώς δεν πρέπει να χορηγηθεί.
Άρθρο 2
Η παρούσα απόφαση απευθύνεται στην Ομοσπονδιακή Δημοκρατία της Γερμανίας.
Βρυξέλλες, 18 Ιουλίου 2001.

Labels: 4
1
19
18
15